7. ΑΝΑΓΚ. ΝΟΜΟΣ 2787 της 4/4 Φεβρ. 1941 Περί παραστάσεως ενώπιον των στρατιωτικών δικαστηρίων του αδικηθέντος Δημοσίου ή Νομικών Προσώπων Δημοσίου Δικαίου κατά την εκδίκασιν εγκλημάτων τινών. Άρθρον 1 1.Επί των εγκλημάτων, των αναφερομένων εν τω άρθρω 1 του Ψηφίσματος της 16 Δεκ. 1924 «περί ανακρίσεως και εκδικάσεως αδικημάτων τινών υπό των Εφετών» (τόμ. 9) εις ας περιπτώσεις ταύτα εκδικάζονται κατά νόμον υπό των στρατοδικείων και ναυτοδικείων, διαρκών ή εκτάκτων, επιτρέπεται εις το αδικηθέν Δημόσιον ή Νομικόν Πρόσωπον Δημοσίου Δικαίου η εν τω ακροατηρίω παράστασις ως ιδιώτου κατηγόρου άνευ τηρήσεως προδικασίας τινός. 2.Ο κατά την παράγραφον 1 παριστάμενος ως ιδιώτης κατήγορος έχει όλα τα κατά την ποινικήν δικονομίαν δικαιώματα του πολιτικώς ενάγοντος, αλλά περιορίζεται μόνον εις υποστήριξιν της εκδικαζομένης κατηγορίας, μη δικαζόμενος εις επιδίωξιν απαιτήσεων περί αποζημιώσεως δι’ ας επιφυλάσσεται αυτώ η εις τα αρμόδια πολιτικά δικαστήρια προσφυγή. 3.Αι κατά την έναρξιν της ισχύος του παρόντος εκκρεμείς ενώπιον του Ποινικού Δικαστηρίου πολιτικαί αγωγαί του Δημοσίου ή Νομικού Προσώπου Δημοσίου Δικαίου φέρονται δια κλήσεως προς περαιτέρω συζήτησιν ενώπιον του αρμοδίου πολιτικού Δικαστηρίου. Μέχρι της τελεσιδίκου οριστικής αποφάσεως αυτού, αι δια την προσωρινήν εκ των φυλακών απόλυσιν των κατηγορουμένων κατατεθειμέναι κατά το άρθρον 2 παράγρ. 7 του Ψηφίσματος της 16 Δεκεμβρίου 1924, εγγυήσεις εξακολουθούσι ασφαλίζουσαι την υπέρ του Δημοσίου ή του Νομικού Προσώπου Δημοσίου Δικαίου επιδικασθησομένην αποζημίωσιν, αποδιδόμεναι αυτώ καθ’ ο μέτρον η αποζημίωσις επεδικάσθη, άμα τη τελεσιδικία της επιδικαζούσης ταύτην αποφάσεως. Άρθρον 2 Επί των εν άρθρω 1 εγκλημάτων ο εισηγητής ή περατωθείσης της προδικασίας οπωσδήποτε ο Β. Επίτροπος έχει και τα υπό του άρθρου 11 παρ. 1, του Ψηφίσματος της 16 Δεκ. 1924 (τόμ. 9) παρεχόμενα εις τον ανακριτήν δικαιώματα. Η κατά την παρ. 2 του αυτού άρθρου 11 αγωγή απευθύνεται ενώπιον του αρμοδίου πολιτικού δικαστηρίου υπό των νομίμων αντιπροσώπων του Δημοσίου ή Νομικού Προσώπου Δημοσίου Δικαίου. Αι παρ. 4, 5 και 7 του άρθρου 11 του ανωτέρω Ψηφίσματος εφαρμόζονται και κατά την ενώπιον του στρατοδικείου ή του ναυτοδικείου προδικασίαν επί των εν άρθρω 1 παρ. 1 του παρόντος Νόμου εγκλημάτων, αλλ’ η εν παρ. 4 αυτοδικαία εκχώρησις χωρεί άμα τη τελεσιδικία της επιδικαζούσης την απαίτησιν του Δημοσίου ή Νομικού Προσώπου Δημοσίου Δικαίου αποφάσεως  του αρμοδίου πολιτικού δικαστηρίου και μέχρι του ποσού καθ’ ο η απαίτησις επεδικάσθη, συν τη επιδικασθείση δικαστική δαπάνη. Η ισχύς του παρόντος άρχεται από της δημοσιεύσεως αυτού εις την Εφημερίδα της Κυβερνήσεως. 